
O Volapükaflens Valöpo ! 


Poed Volapüka binon kaen patik. Sis datüv püka, poed epledon rouli 
veütik. In pluamanum pükas bevünetik, poed emuton sufön moädi alsotik, ab 
in Volapük no. E kikodo no-li? Pük obsik dalabon vödis mödik brefik, ed 
atos yufon ad penön liänis labü ritmut lönedik. No neodoy ad becöpön vödis 
u ad votükön onis ad rimükön liänis. 


Cedob, das pro reidans poeda Volapükik, fikul gretikün binon ad 
verätiko kazetön vödis plusilabik, de kel sekidon vobed patik poedota, Bi 
kazetoy silabi lätik vödas somik, kazet at koslogon ai vödi okömöl; sekü kod 
et, reided dalabon flifi äsi nämoti nekösömiks. 


Poedot atmulik, keli etradutob, binon fa poedan Fransänik, hiel 
Fernand Gregh. No binom poedan valöpo sevädik, ab cedü ob, poedot oma : 
»Liäns Goldik” binon fulü sinif klänik. 


Oküpetols, das dils patik vödas plusilabik binons blägiks, samo: 
Blibölan in bed da del lölik / Nendoto dalabon tiki dölik. Atos jonon kiöpo 
mutoy kazetön vödis, voto odobükoy vobedi poedota. 

Volapük lönedon pro literat valemik, ab mutoy koefön, das binon 
patiko legudik tefü poed. Reidolsös laodiko poedoti fa el Gregh, e plakolsös, 
ols it, senäli plitülik ota. 


Atmulo i givob oles läükotemi ad bakön ,„Volapükasmekotis.” 
Binons, äs Volapük it, benosmekiküns. Juitolsös onis ! 


Valikosi Gudikün Oles ed Olikanes 


CA 

VOLAPÜKASMEKOTS 
Läükotem 
Neodoy: 


gramis 175 böra molik; 
gramis 175 juega ela „Demerara”; 
gramis 225 (büla)vaenas. 


1) Kobomigolös böri molik e juegi; 

2) Nümigolös nämiko i vaenis; 

3) Tenükolös migoti sui platot metalik labü sims löädik; 
4) Bakolös migoti mö 180 °C dü minuts kildeg; 

5) Vokädolös „Volapük Lifonös Ai !”; 

6) Kötolös ini dils kvadik. 


Popenäd: 
Step alik binon veütik, pato step lulid ! 
000000000 
LIÄNS GOLDIK 


Lif, baitonik e lügik, binon jönik. 
Dasumolös oni ko lan, kel, lo voläd, 
Brietikon demü lejön ota lönik. 
Lif binon jönik, e dead loveflano 
Dibükon jöni oka mu lügalano. 


Dasumolös fredi, glifi, ko lad sapik 

E manöfik, sodas pos nid glorik göda, 

Soar paelik no obinon tu vemik; 

Din ga jönikum no dabinon, ka floril prilula, 
Ifü ba fal bleda goldik vienü ya fluküpa. 

O reidans „Vöga Volapüka” ledigiks! 


In nüm lätikün gaseda obsik, ereidob tradutodi cedas flena 
Hermann Philipps: (Defomamavöds Volapüka — buäd u nebuäd- 
1i?) 


Patiko vöds tel usik eflapons obi: „bisarikün” (Lien kilid 
peneda : „vödis bisarikün püka” e lien degid: „jeikik” : „Binos 
jeikik, das . .. „auto” vedon „tood”). 


Vöds at binons fäkiks, e leced pösodik. Kin binon-li 
tikädöp utana, kel gebom vödis atsotik ? Binon fagik de lan püka 
obsik e de desin Datuvala onik. 


Balido - pük obsik binon pük volapükanas valik nunik, 
pasetik - e fütürik. Ni balan ni balanef dalon votükön oni. Sio, 
ai kanobs - e mutobs - krütön oni if vilobs: gität binon libik. 
Ab krüts binons te ed ai teoriks. 


Telido - vöds mödik ed igo süntag püka seimik suviküno 
jinons „bisariks” spikane püka votik, patiko püka pükanefa difik. 
Ab jinons lölöfiko natiks e nomiks spikanes ota. Bal flenas obik 
hetom genis subsatas Fransapükik - Ab ad kin plöpos-li ? 


Kilido - rig e tümolog vödas alik binons zänedöfiks, nen 
völad. E kisi sagoy dö vöds äs „brikod,” se pük Grikik, täno 
Persik, täno Larabik, täno Spanyik, fino in püks yuropik-li ? 
Gebobs püki valik medü vöds püka ot nen tikäd dö sinifs jenava u 
paseta. Kludo no veŭütikos, das „tood” dekömon de „auto.“ 
Veüŭtos, das „tood” sekon nomis foma subsatas stabik püka obsik 
- balido konsonat, täno vokat(s), fino konsonat. Ven el Schleyer 
ämeikom Volapüki, etikom dö sifans noe yuropiks, abi lofüdiks e 
dö utans valik, kels no sevoms pükis yuropik. 


Kodü atos, te gudikumos ad dibiko lärnön e kuratiko gebön 
Volapüki. Glidis Ladöfik sedom alikanes Brian R. Bishop. 

NESAVOVIKO PEPERÖL 
(fa hiel Frank Roger) 


Hiel Greg älogedom viföfiko rietaglokili oka äsä flitöm 
äprimikon ad donioflitön. 


„Binos bisarik,” ätikom, „binobs düp bal mo de lükömöp 
obsik. Ba flit äbinon gölikum, ka äspetoy. Ab düp lölik-li? Töbo 
spetöfik.” 


Ab tävans päbegons ad kobohukön sefazönülis okas, bi 
öbinons pö lükömöp ünü minuts deglul. Ba lükömadüp pejonöl su 
tävadoküms oma äbinon pölik. Kleiliko flitöm ädoniofliton vifo 
demü tonätils ninü lils oma. 


Läbiko donioköm sui glun äjenon nen fikul. Minuts ömik 
poso, tävans äkanons lüvön flitömi. Ye el Greg päsüpädom vemo, 
ven alikans äsökons duveigöpajonianis; jenöfo äbinom soalan ad 
golön lü päkemikonletöp. 





Pos timüls ömik ärivom, ko senäl muifik, lecemi levemo 
pelitüköli. binos boso tanatik, das äsoalom is, e seil lölöfik 
ädremükon omi. AÄgolom lü päkemifödatanod ed ästebedom jüs 
öprimikon ad mufön, ab no imufon, e seko päkem nonik ipubon. 


Ästebedom us dü minuts za degluls u teldegs, poso iseifom 
däsperiko. Aklülos, das päkem oma piperon. Ijenos büo, ab atna 
äbinos patiko neplitik. Agelogedom, ed ekö püpit in gul fagik labü 
nunapenäd : Dün Päkemitölat : ed älüodükom oki usio. 

„Dalob-li yufön oli, o söl ?” äsagom ome vom po püpit. 

„Päkem obik no epubon,” egespikom. 


„Dalob-li logön päkemazöti su boidadoküm ola ?” 


Ägivom ofe boidadokümi ed äkontrolof patis ömik su 

nünömajonet. Äfronükof flomi, äflekof oki lü om dönu, sagölo: 
„Ma pats is val binon leodik, o söl ! Eflitol de zif 
Birmingham lü zif Aylmerville. Päkem olik peregistaron pro 
Aylmerville, ed ulükömon niludo us.” 


Boso kofudiko, äsagom: „Kisi vilol-li sagön ?” 


„Vilob sagön, das päkem olik no peperon, o söl! Peblünon 
tö Aylmerville, kel äbinon lükömöp olik.” 


„Ab no epubon is su tanod.” 
„E kod binon, das is no binon zif Aylmerville,” äkleilükof 
ome. „No suemol-li, o söl? Päkem olik no peperon. Ol it jenöfo 


peperol. 


„Kisi sagol-li?” ästötom. „If is no binon el Aylmerville, kiöpo 
täno binob-li?” 


»„Pidö ! o söl ! No kanob sagön osi ole. Is no binon flitapof 
nomik. Binon sot ditretazäna kaenavik. Tävans no sötons 
lükömön isio. Zän at binon te pro pösodef calöfik e pro blimot tefik. 
Ab semikna pöl jenon in sit.” 


„So -~ kisi mutob-li dunön anu ?” 


Älemufükof jotis sagölo: „Dabinons noms tefù päkemi 
peperöl, ab no tefü tävans peperöl.” 


Ästunolülogom ofi nen sagön igo vödi bal. 


„Nesavoviko paperol, o söl ! Mögod dina somik binon so 
vemo nesuvik, das no dabinon bit ad träitön oni. Pidö ! o söl ! 


„Ab kisi mutob-li dunön anu ?” 

Smililölo calöfiko, äsagof ome: 
„Pidob, ab no kanob yufön oli, o söl ! Lifädolös deli juitik. 


Pos vöds at, äprimof vobi oka dönu. Säkäd omik jiniko 
pimoükon. 


El Greg ädasuemom, das äbinos nefrutik ad blibön us. Sekü atos, 
ägeflekom oki ed äprimikon ad vestigön lecemi. Ab ätuvom te yanis 
tel me lök pefärmükölis. E no äkanom gegolön lü top kiöpao 
ikömom. Agegolom lü püpit, ab i pifärmükon e vom imogolof. Ba 
ifidunof diuri oka. 


Ästeifülom ad gebön telefoni, ab neplöpo. „Ekö ob 
nesavoviko peperob äs päkem, keli neai tuvoy dönu. Jinos, das 
olifädob reti lifa obik - kel ba no obinos so lunik - in lecem at vagik 
- Nek otuvon obi is, to steifüls mödik. Levi! Binos fät obik ad fino 
binön bal säkädas mu nesuvikas tävanas peperöl. Ab ekö flan siik 
in tefat. Nemuiko päkem oba elükömon nätiko lü lükömöp tefik !” 


Calie aie a e a a a a a > 


PÖ FLITAPOF 


Om: Säkusadolös obi, o läd ! Sukob päkemi obik, ab no sevob 
kiöpio golön. 

Of: Sökolös obi, begö! Id ob golob ad sukön päkemi obik. 
Spelabo no uperol päkemi olik. 

Om: Spelabo no, o läd! Jünu eperob te vegi, keli ekanob tuvön 
danü ol ! 

KONSÄL GUDIK: TÄM IN VAL 





No binobs saludans. Bi binobs komunans, dugäl tu sevärik no 
binon konsälovik, bi latikumo dabinon klienät ad davedükön geükamis 
riskädik. No glömobsös, bevü milats samas votik, sami gudiko pasevöl 
hiela Gide. 


Dugäl tämiko veitacedik, kel no lecedon blesiri alik as midun, 
olabon mögodi gretikum ad fomön mani nomik e snatiki. 


Lesagob igo, das binos boso rübälik ad predön komunane heti 
blesira. 


Blesirs lifa binons beneds Goda, e man binom nedanöfik, kel no 
vilom dasuemön otosi, e kel mütom oki ad lifädön lifi stöna e nelaba 
nefrutikas. Te tumaf binon badik. Etoo. . . tumafil binon semikna 
din gudik. 


Val binon gudik zü obs: sil, flors, musig, vin, tab gudik, täv, 


reid. Gutolsös onis, ven lönedos, e no tumafo, nen okriprod, ab ko 
okstüm e danöf Gode demü val. 


(Arturo Alfandari) 
Cr M o N o D = S D O S 
VOLAPÜK GAENON AIIN EL „WIKIPEDIA” ! 





Volapük yegeds 118.780 (+ 5 sis lised lätik) 
Sperantapük “ 116.487 (+ 116.487 sis lised lätik ) 


El Ido “ 17.549 (+ Ar E 
El Interlingua “ 4.838 (+ 66“ “o s) 
El Novial R ZSS (4 o“ “ s 


El Interlingue “ 1.334 (+ 2“ sj 

DIV REGA SALOMON (21) 
Foms Jul kripädons bevū 





= Nogin dag neita rivoms 
zeili okas ~ lubelili klifagīk. 
Disin ola, 
kin binon-li? 
0 Infedus ! 


eli Inosi as reg omsik, 
komip ojenon. 
alikan obas 













El Inotu äbinom reg gudik pro 
obs. EJ Tuala binom kruälik, 
bludamik, tirenan. Pöp patomon 
e sufon badikosi dis reig oma, 
Lödans victik edaliloms 

plonis obsik. Esludoms ad 

jafön püdi c takedi in Kakuän. 








